b'\n_START_ARTICLE_\nMiklova Zala\n_START_PARAGRAPH_\nMiklova Zala Jakoba Sketa spada med ve\xc4\x8derni\xc5\xa1ke zgodovinske pripovedi (natan\xc4\x8dneje v \xc5\xbeanrski tip tur\xc5\xa1ke povesti). Knjiga je prvi\xc4\x8d iz\xc5\xa1la leta 1884 kot 38. zvezek zbirke Slovenske ve\xc4\x8dernice pri Dru\xc5\xbebi sv. Mohorja v Celovcu.\n_START_SECTION_\nVsebina\n_START_PARAGRAPH_\nZgodba se odvija v 15. stoletju, v \xc4\x8dasu tur\xc5\xa1kih vpadov, na Koro\xc5\xa1kem, v vaseh Svetne (Svatne), Sve\xc4\x8de, \xc5\xa0t. Jakob v  \xc5\xa1entjakobski \xc5\xbeupniji Ro\xc5\xbeu. \xc5\xbdupan Serajnik na dan sv. Petra in Pavla (29. junij) leta 1478 naznani, da se bli\xc5\xbeajo hudi \xc4\x8dasi zaradi slabe letine, kuge in Turkov. Ro\xc5\xbeani za obrambo pred sovra\xc5\xbenikom obnovijo Gradi\xc5\xa1\xc4\x8de._NEWLINE_Miklova Zala odra\xc5\xa1\xc4\x8da brez o\xc4\x8deta, ki je padel v bojih s Turki. Njej in materi pri kmetovanju finan\xc4\x8dno in z nasveti pomaga ugledni sosed Serajnik. Pred mnogimi leti je namre\xc4\x8d Zalinemu o\xc4\x8detu na smrtni postelji obljubil, da bo svojega sina poro\xc4\x8dil z Zalo. To ni bilo v\xc5\xa1e\xc4\x8d vro\xc4\x8dekrvni \xc4\x8drnolasi lepotici Almiri, h\xc4\x8deri \xc5\xbeidovskega la\xc5\xa1kega trgovca in va\xc5\xa1kega oderuha Tresoglava, s katero se dru\xc5\xbei Mirko in se ho\xc4\x8de poro\xc4\x8diti z Mirkom. Mirko prekine z Almiro, ta pa svojega o\xc4\x8deta pregovori, naj v vas pripelje Turke. Tresoglav je za obljubljeno dobro pla\xc4\x8dilo to storil in na predve\xc4\x8der Zaline poroke z Mirkom so ljudje zbe\xc5\xbeali v pripravljena skrivali\xc5\xa1\xc4\x8da, da si re\xc5\xa1ijo \xc5\xbeivljenja in imetje, Mirko pa je bil dolo\xc4\x8den za obrambo tabora. Tur\xc5\xa1ki napad na votlino v gorah, v kateri se skrivajo va\xc5\xa1\xc4\x8dani, ne uspe, ker ga s plazom kamenja Zala prepre\xc4\x8di. Almiri ne uspe, da bi Zalo pahnila v prepad, zato izro\xc4\x8di o\xc4\x8detu klju\xc4\x8d skrivnega vhoda na Gradi\xc5\xa1\xc4\x8de in Turki skozi njega zavzamejo utrdbo. Mirko je ujet. Zalo je tur\xc5\xa1ki sultan zahteval zase, saj je slovela kot najlep\xc5\xa1e dekle dale\xc4\x8d naokoli. Tresoglav je izprosil, da Mirka pustijo pri \xc5\xbeivljenju, da se bo lahko poro\xc4\x8dil z Almiro. Mirko zavrne tur\xc5\xa1ko ponudbo, da izpustijo junake, \xc4\x8de jim izro\xc4\x8dijo Zalo. Mirko ponudbo zavrne, Zala pa jo sprejme, ker so ji rekli, da samo tako lahko ohrani Mirka pri \xc5\xbeivljenju. Skozi skrvni rov se splazi v Gradi\xc5\xa1\xc4\x8de, Almira jo zasleduje in jo izda stra\xc5\xbeam. Mirku se zla\xc5\xbee, da je sama izprosila njegovo re\xc5\xa1itev, Zalo pa Turki odpeljejo. Na poti jo je neuspe\xc5\xa1no sku\xc5\xa1al re\xc5\xa1iti jani\xc4\x8dar Davorin._NEWLINE_Pripeljejo jo na sultanov dvor v Carigrad, kjer pre\xc5\xbeivi sedem let. V ujetni\xc5\xa1tvu sre\xc4\x8da svojega strica Marka, ki jo prepozna po njeni molitvi v sloven\xc5\xa1\xc4\x8dini. Zaman jo silijo v tur\xc5\xa1ko vero. Skupaj pobegneta in se odpravita domov. Marko spet nima sre\xc4\x8de in ga ujamejo, Zali pa pobeg uspe. Med tem \xc4\x8dasom Mirko pozabi na Zalo oz. misli, da je umrla, in se pripravlja na poroko z Almiro. O\xc4\x8de mu poroke ne more ve\xc4\x8d braniti, ker je mrtev. Tresoglava najdejo mrtvega pod ru\xc5\xa1evinami Gradi\xc5\xa1\xc4\x8da, kamor so \xc5\xbeivega zakopali Turki. Zala se vrne na dan poroke in pove, da je \xc5\xbeiva. Poroka je odpovedana, Almiro iz\xc5\xbeenejo in slavijo Zalin prihod._NEWLINE_Osebe v povesti so naslednje: kmet Serajnik, njegova \xc5\xbeena in sin Mirko, Miklovka, njena h\xc4\x8di Miklova Zala, njen mo\xc5\xbe Mikl ter njegov brat Marko. Bogat la\xc5\xa1ki trgovec Tresoglav in njegova h\xc4\x8di Almira. Ostali kmetje so \xc5\xa1e Strelec, Knez, Ma\xc4\x8dek, \xc5\xbdalnik, njihovi sinovi \xc5\xa0tefan Andrej, Vinko in Davorin ter tur\xc5\xa1ki poveljnik Iskender in ostali tur\xc5\xa1ki vojaki._NEWLINE_S kazanjem na slovenske sovra\xc5\xbenike \xc5\xbdide, Lahe in Turke oblikuje zavest nacionalne pripadnosti. Popularnost je dosegla z motivi prepoznavanja, ujetni\xc5\xa1tva in re\xc5\xa1itve, skrivnega podzemskega hodnika, jame, spletkarske lepotice. Dogajalna shema \xc4\x8drpa iz tradicije ljubezensko-pustolovskega romana. Povest je dolga 34.100 besed.\n_START_SECTION_\nFolklorni elemetni\n_START_PARAGRAPH_\nFolklorni elementi se pojavljajo samo pri \xc5\xa0picarju in \xc5\xbdi\xc5\xbeku. \xc5\xa0picar ima zapisane ljudske pesmi, druga polovica 2. dejanja je prikaz poroke z vsemi njenimi obi\xc4\x8daji, kot so rju\xc5\xa1nica, godci, besednik, ugrabitev rju\xc5\xa1nice in odkupnina zanjo, petje in zbiranje denarja na kro\xc5\xbeniku s podajanjem. Pri \xc5\xbdi\xc5\xbeku se zgodba za\xc4\x8dne s \xc5\xa1tehvanjem, nadaljuje se z rejem, konto (fantovska dru\xc5\xbeba pri ziljskem \xc5\xa1tehvanju). Pri opisu poroke uporabi veliko obi\xc4\x8dajev: svatovsko kora\xc4\x8dnico, rju\xc5\xa1nico (krstna botra, ki jima je podarila rjuhe in ostalo posteljnino), metanje drobi\xc5\xbea med ljudi. Pri Mirkovi poroki z Almiro je opis zapenjalce (\xc5\xa1range, pregrada poti, da \xc5\xbeenin pla\xc4\x8da odkupnino) ter metanje novcev, da pre\xc5\xbeene\xc5\xa1 turo - moro z njenimi devetimi uroki.\n_START_SECTION_\nTurcizmi\n_START_PARAGRAPH_\nTurcizme imajo \xc5\xa0picar, Petan\xc4\x8di\xc4\x8d in \xc5\xbdi\xc5\xbeek. \xc5\xa0picar ima v prvi polovici 2. dejanja opis tur\xc5\xa1kega tabora. Poveljnik in vojaki se med seboj pogovarjajo in pozdravljajo po tur\xc5\xa1ko, npr. Subhan Allah, Salam Aleikum, Aleik-es Salam, veliko je vzklikov namenjenih Alahu: Allah vsemogo\xc4\x8dni, Allah usmiljeni, ostali turcizmi: d\xc5\xbeehanam, d\xc5\xbein, kismet, mogreb. Dodan je del molitve, ki jo molijo muslimani: Hai alas Sallah, ha alal felah! Allahu akbar. A\xc5\xa1ada anna la illaha il Allah, a\xc5\xa1adu anna Mohamed - ar rasulullah! Petan\xc4\x8di\xc4\x8d uporablja turcizme v govorih Turkov, npr. Allah, Allah azimum, \xc5\xa0aga, hadama, ghalaba, salaba, d\xc5\xbeaur. \xc5\xbdi\xc5\xbeek je dodal turcizme med besedilom, npr. d\xc5\xbeaur, kismet, hand\xc5\xbear, seraj, beg, pa\xc5\xa1a, vezir, salam alejkum.'